স্টাফ রিপোর্টার, মালদহ: বর্ষায় নদী ভাঙন মালদহ জেলার অন্যতম প্রধান সমস্যা৷ ইতিমধ্যেই পাথরের বোল্ডার দিয়ে বাঁধানো প্রায় ১০০ মিটার গঙ্গার নতুন পাড় নদীগর্ভে তলিয়ে গিয়েছে। আর তারমধ্যে রবিবার দুপুর থেকেই মালদহের রতুয়ার মহানন্দা টোলা, মহানটোলা ও বিলাইমারি এলাকায় গঙ্গা নদীতে ব্যাপক ভাঙন শুরু হয়েছে। ভাঙনের জেরে নদী বক্ষে তলিয়ে যায় বেশ কয়েক বিঘা জমি। সেই আতঙ্কে বাড়িঘর ছেড়ে আসবাবপত্র কোনও রকমে নিয়ে এলাকার উঁচু জায়গায় আশ্রয় নিয়েছে সাধারণ মানুষরা।